Tarybos sprendimas
1987 m. balandžio 7 d.
iš dalies keičiantis Direktyvas 64/432/EEB ir 72/461/EEB dėl tam tikrų su kiaulių maru susijusių priemonių
(87/231/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1964 m. birželio 26 d. Tarybos direktyva 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [4], su paskutiniais pakeitimais, padarytais Reglamentu (EEB) Nr. 3768/85 [5], nustato reikalavimus, keliamus Bendrijos vidaus prekybai skirtoms gyvoms kiaulėms dėl klasikinio kiaulių maro;
kadangi 1972 m. gruodžio 12 d. Tarybos direktyva 72/461/EEB dėl sveikatos problemų, turinčių įtakos Bendrijos vidaus prekybai šviežia mėsa [6], su paskutiniais pakeitimais, padarytais Direktyva 87/64/EEB [7], nustato apsaugos priemonės dėl klasikinio kiaulių maro, kurios turi būti taikomos Bendrijos vidaus prekybai skirtai šviežiai kiaulienai;
kadangi, įgyvendinę nacionalines programas, skirtas klasikiniam kiaulių marui likviduoti ir sudarančias Bendrijos priemonę, kai kurios valstybės narės visiškai išnaikino šią ligą ir gali teigti, kad oficialiai jos nėra apimtos klasikinio kiaulių maro; kadangi dėl to joms turėtų būti suteikta galimybė išsaugoti jų įgytą statusą ir užkirsti kelią naujam ligos atsiradimui jų teritorijoje sustiprinant apsaugos priemones, kuriomis jos naudojasi šių produktų prekyboje, atsižvelgiant į neigiamą šios ligos poveikį kiaulių bandų produktyvumui ir šio sektoriaus darbuotojų pajamoms;
kadangi šios nuostatos taikomos tol, kol bus patvirtintas Tarybos sprendimas dėl kovos su klasikiniu kiaulių maru priemonių,
PRIĖMĖ ŠĮ SPRENDIMĄ:
1 straipsnis
Direktyva 64/432/EEB iš dalies keičiama taip:
1) 4b straipsnio 1 dalies pirmoji frazė pakeičiama taip:
"Valstybės narės, kurios oficialiai nėra apimtos kiaulių maro, negali prieštarauti, kad į jų teritoriją būtų įvežamos kiaulės iš:".
2) 4b straipsnio 2 dalis keičiama taip:
"2. Šis straipsnis taikomas iki 1988 m. gruodžio 31 d."
3) 4b straipsnio 3 dalis išbraukiama.
4) 7 straipsnio 1 dalies F punktas pakeičiamas taip:
"F. Veislei ar produkcijai skirtų kiaulių atveju, nepaisant 3 straipsnio 4 dalies ir iki 1988 m. gruodžio 31 d. - tie gyvūnai, kurie buvo paskiepyti nuo kiaulių maro. Šie gyvūnai turi būti paženklinti specialiu ženklu ir skirti pristatyti į ūkius, kuriuose gyvūnai yra sistemingai skiepijami nuo kiaulių maro."
2 straipsnis
Direktyva 72/461/EEB iš dalies keičiama taip:
1) 13a straipsnio 1 dalies pirmoji frazė pakeičiama taip:
"1. Valstybės narės, kurios oficialiai nėra apimtos kiaulių maro, negali prieštarauti, kad į jų teritoriją būtų įvežama šviežia kiauliena iš kitos valstybės narės, jei toji mėsa buvo gauta iš:".
2) 13a straipsnio 1 dalies i punkte žodžiai "4c straipsnio 1 dalis" pakeičiami žodžiais "4b straipsnio 1 dalis".
3) 13a straipsnio 3 dalies pirmojoje ir antrojoje pastraipoje data "1987 m. gruodžio 31 d." pakeičiama data "1988 m. gruodžio 31 d."
3 straipsnis
Taryba, remdamasi Komisijos pasiūlymu, kvalifikuota balsų dauguma iki 1987 m. lapkričio 1 d. priima sprendimą dėl Direktyvos 64/432/EEB 4b straipsnyje bei 7 straipsnio 1 dalies F punkte ir Direktyvos 72/461/EEB 13a straipsnyje numatytų pratęsimų.
4 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 1987 m. gruodžio 31 d., įgyvendina šį sprendimą.
5 straipsnis
Šis sprendimas skirtas valstybėms narėms.
Priimta Liuksemburge, 1987 m. balandžio 7 d.